text: 26-årig dømt for opbevaring af gaspistol og amfetamin i haveskur
  18 september 2017 kl. 10.14
  En 26-årig mand er idømt to år og ni måneders fængsel efter fund af amfetamin og en gaspistol, der kunne skyde med skarpt. 
  En 26-årig mand er ved Retten i Kolding idømt to år og ni måneders fængsel for blandt andet at besidde skydevåben under særligt skærpende omstændigheder og for besiddelse af amfetamin delvist med henblik på videresalg.
  Susan Lindgaard Nielsen, anklagerfuldmægtig, Sydøstjyllands Politi: "Manden erkendte, at det tilhørte ham, men nægtede at have besiddet pistolen under særligt skærpende omstændigheder."
  I juni 2017 fandt Sydøstjyllands Politi en gaspistol, der var omdannet til at kunne skyde med skarp ammunition, i et uaflåst skur i en privat have i Billund.
  I pistolen sad et magasin med fire skarpe skud. Der blev fundet yderligere seks patroner i skuret, og derudover 141,8 gram amfetamin samt 13.000 kroner i kontanter.
  - Manden erkendte, at det tilhørte ham, men nægtede at have besiddet pistolen under særligt skærpende omstændigheder, siger anklagerfuldmægtig ved Sydøstjyllands Politi, Susan Lindgaard Nielsen i en pressemeddelelse.
  Retten fandt dog den tiltalte skyldig i de forhold, han var sigtet for, siger Susan Lindgaard Nielsen.
  Straffen blev fastsat til to år og ni måneder, og den 26-årige forblev varetægtsfængslet efter dommen.
  